Դիաֆրագմա (խտրոց)

Դիաֆրագմա (խտրոց) բեղմնականխման հեշտոցային պատնեշային միջոց։ Այն փափուկ լատեքսից կամ սիլիկոնից պատրաստված գմբեթաձև հարմարանք է՝ եզրին ամրացված զսպանակով։ Դիաֆրագման զսպանակի շնորհիվ սեղմվում է արգանդի պատերը և փակում արգանդի վզիկի բացվածքը՝ խոչընդոտելով սպերմայի ներթափանցումը արգանդի խոռոչ՝ արտաքին բացվածքի միջով։

Բժշկական կիրառությունը 

Դիաֆրագման տեղադրելուց կամ հանելուց առաջ անհրաժեշտ է նախ լվանալ ձեռքերը ՝ հեշտոցային ուղի վնասակար բակտերիաների ներթափանցումից խուսափելու նպատակով։ Դիաֆրագման տեղադրելու համար սեղմում են զսպանակն այնպես, որպեսզի այն դառնա ձվաձև կամ կամարաձև։ Դիաֆրագմայի տեղադրումը հեշտացնելու նպատակով՝ դրա եզրօղակը կարելի է պատել ջրային հիմք ունեցող քսուքներով (սովորաբար՝ սերմնասպաններով)։ Կարելի է նաև դիաֆրագմայի գմբեթի մեջ լցնել մեկ թեյի գդալ (5 մլ) սերմնասպան քսուք՝ մինչ տեղադրելը կամ տեղադրելուց հետո՝ որևէ հարմարանքի օգնությամբ։

Դիաֆրագման պետք է տեղադրել սեռական հարաբերությունից որոշ ժամանակ առաջ և թողնել հեշտոցում 6-8 ժամ՝ տղամարդու վերջին սերմնաժայթքումից հետո։ Հանելուց հետո, մինչև տուփի մեջ տեղավորելը, դիաֆրագման անհրաժեշտ է մաքրել տաք, ոչ թանձր օճառաջրով։ Անհրաժեշտ է առնվազն 24 ժամը մեկ անգամ դիաֆրագման հանել հեշտոցից, լվանալ, ինչից անմիջապես հետո այն կարելի է նորից տեղադրել։

Չափի համապատասխանեցում 

Դիաֆրագմաները սովորաբար ունենում են տարբեր չափեր, հետևաբար կնոջը համապատասխանող չափը որոշելու համար անհրաժեշտ է խորհրդակցել բժիշկ-մասնագետի հետ։ Գոյություն ունեն նաև մեկ համընդհանուր չափ ունեցող դիաֆրագմաներ, որոնք հարմարեցման հատուկ կարիք չունեն։

Լատեքսային հակաբեղմնավորիչ միջոցների հետ խորհուրդ չի տրվում օգտագործել յուղային հիմքով քսուքներ։ Յուղ պարունակող քսուքները և հեշտոցային դեղամիջոցները լատեքսի արագ քայքայման պատճառ են դառնում և էապես մեծացնում են դիաֆրագմայի փչանալու կամ պատռվելու հավանականությունը։

Արդյունավետությունը 

Ըստ «Բեղմնականխիչ տեխնոլոգիա» գրքույկի՝ դիաֆրագմայի հետ սերմնասպաններ օգտագործելու դեպքում մեթոդի ձախողման ցուցանիշը կազմում է տարեկան 6%։ ։ Հղիանալու իրական ցուցանիշը դիաֆրագմա օգտագործողների շրջանում տարբեր է՝ կազմելով տարեկան 10% մինչև 39 %՝ կախված այն հանգամանքից, թե հետազոտությունը բնակչության ինչպիսի խմբի շրջանակներում է իրականացվել։ Ի տարբերություն այլ հեշտոցային պատնեշային միջոցների՝ դիաֆրագմայի արդյունավետությունը ծննդաբերած և չծննդաբերած կանաց համար նույնն է։

Դիաֆրագմաները պատրաստում են լատեքսից կամ սիլիկոնից և ունենում են 50-ից 105 մմ տրամագիծ։

Առավելությունները 

Դիաֆրագման որևէ կերպ չի ազդում կնոջ բնական ցիկլի վրա, ուստի կնոջ հղիանալու ունակությունը վերականգնելու համար սպասել պետք չէ։ Դիաֆրագման պետք է օգտագործել միայն սեռական ակտի ընթացքում։ Մեծ թվով կանայք, հատկապես նրանք, ովքեր ավելի հազվադեպ են սեռական հարաբերություններ ունենում, նախընտրում են պատնեշային բեղմնականխումը, ինչպիսին է, օրինակ՝ դիաֆրագմայի օգտագործումը, այն մեթոդներից, որոնք ամենօրյա գործողություն են պահանջում։

Պաշտպանություն սեռական ճանապարհով փոխանցվող վարակներից 

Ըստ որոշ տվյալների՝ արգանդի վզիկի բջիջները հատկապես զգայուն են սեռական ճանապարհով փոխանցվող որոշ վարակների (ՍՃՓՎ) նկատմամբ։ Հեշտոցային պատնեշային միջոցները, ինչպիսին է օրինակ՝ դիաֆրագման, կարող են ինչ-որ չափով պաշտպանել կնոջն այդպիսի վարակներից։ Մինչդեռ, մի ուսումնասիրության արդյունքում, որի նպատակն էր պարզել, թե արդյոք դիաֆրագման պաշտպանում է ՄԻԱՎ-ից, թե ոչ, արձանագրվել է, որ այն կանաց շրջանում, ովքեր օգտվել են և՛ տղամարդու պահպանակից, և՛ դիաֆրագմայից, գրանցվել է ՄԻԱՎ-ով վարակվածության նույնպիսի ցուցանիշ, ինչպիսին գրանցվել է միայն տղամարդու պահպանակից օգտվող կանաց շրջանում։

Խորհուրդ չի տրվում օգտագործել լատեքսային բեղմնականխիչ միջոցներ այն կանանց (կամ նրանց զուգընկերներին), ովքեր ալերգիկ են լատեքսի նկատմամբ։

Դիաֆրագմայի օգտագործման հետ է կապվում միզուղիների վարակի վտանգի մեծացումը։ Միզելը դիաֆրագմա տեղադրելուց առաջ և սեռական հարաբերությունից հետո, կարող է նվազեցնել այդ վտանգը։ Դիաֆրագմա օգտագործող 100,000 կնոջից 2.4 դեպքում ի հայտ է եկել թունավոր (տոքսիկ) շոկի համախտանիշ, և գրեթե բոլոր այդ դեպքերում, միջոցը գտնվել է կնոջ հեշտոցում 24 ժամից ավելի։

Ծանոթագրություններ

Արտաքին հղումներ 

Cervical Barrier Advancement Society

Vagina
Բժշկություն